ORDE do 13 de xuño de 2007 pola que se clasifica de interese cultural a Fundación Guláns.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 25/06/2007

Visto o expediente de clasificación da Fundación Guláns, con domicilio en Guláns-Ponteareas (Pontevedra).
Supostos de feito.
1. Juan Antonio Rodríguez Varela, na súa condición de presidente do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Pontevedra o día vinte e sete de abril de dous mil sete, ante o notario Ramón Mucientes Silva, que actuaron como substituto de Luis Darrieux de Ben, con número de protocolo seiscentos sesenta e un, por Juan Antonio Rodríguez Varela, José Manuel Domínguez Montes, Cándido Porto Porto, Manuel Groba Pérez, Francisco González Groba, Florencio Porto Prego, Nemesio Carballido Carballido e Germán Soto Groba.
3. Segundo consta no artigo 6 dos seus estatutos, a fundación ten por obxecto a promoción e realización de toda clase de actividades culturais, sociais e deportivas para os veciños de Guláns e a consecución das instalacións necesarias para a realización destas actividades.
4. O padroado da fundación estará integrado por Juan Antonio Rodríguez Varela como presidente, José Manuel Rodríguez Montes como vicepresidente, Florencio Porto Prego como secretario, Cándido Porto Porto como tesoureiro, e por Nemesio Carballido Carballido, Manuel Groba Pérez, Germán Soto Groba e Francisco González Groba como vogais.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese cultural da Fundación Guláns dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola comisión de secretarios xerais na súa reunión do día once de xuño de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese cultural a Fundación Guláns, adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 13 de xuño de 2007.
José Luis Méndez Romeu
Conselleiro de Presidencia, Administracións
Públicas e Xustiza